tartuNLP/wikipedia-smugri-20251201 huggingface dataset:
Petrus Petrejus

Petrus Petrejus (noin 1570 Uppsala – 1622) on ruotsalaisen diplomaatin ja kirjailijan Per Perssonin latinankielinen nimi. Hänet tunnetaan myös nimillä Petrus Petrejus de Erlesunda Peter Petreius, Per Persson, ja Per Erlesund.
Petruksen isä oli Linköpingin piispa Petrus Benedicti, joka tunnetaan myös nimellä Per-Benedict Persson.
Petrus Petrejus opiskeli Marburgin yliopistossa Saksassa. Hän kirjoitti siellä vuonna 1592 Ruotsin ensimmäisen tohtorinväitöskirjan matematiikan alalta. Vuosina 1601–1605 Petrejus oleskeli Venäjällä. Vuonna 1608 hän laati laajan kronikan nimeltä "En viss och sanfärdigh Berättelse om några Förändringar, som i thesse framledne år uthi Storfurstendömet Moskow skedde äre" (Varma ja totuudenmukainen kertomus muutamista muutoksista, jotka ovat viime vuosina tapahtuneet Moskovan suuriruhtinaskunnassa). Petrejuksen pääteos on "Regni Muschovitici Sciographia," jonka hän kirjoitti vuosina 1614-15. Se oli tarkoitettu Ruotsin virallisen idänpolitiikan puolustukseksi ja sisälsi Venäjän oloja, maantiedettä, historiaa, kirkkoa, sotalaitosta ja tapoja koskevia tietoja. Teoksesta ilmestyi vuonna 1620 saksankielinen käännös nimellä "Historien und Bericht von dem Grossfürstenthumb Muschkow". Petrus Petrejuksen teos oli 1600-luvun ajan ja vielä 1700-luvullakin eniten lainattuja Venäjän kuvauksia. Hänen ajankohtaisia aiheita käsitellyt kirjallinen tuotantonsa on laaja ja monipuolinen, ja se perustuu omien havaintojen lisäksi kirjallisiin lähteisiin. Useimmat hänen teoksistaan käsittelevät Venäjää.
Kärsämäen hautausmaa (Turku)

Kärsämäen hautausmaa on Turun ja Kaarinan seurakuntayhtymän hautausmaa Turun Runosmäen kaupunginosassa. Se sijaitsee Tampereen valtatien ja Vahdontien risteyksessä Kärsämäen kaupunginosan rajalla.
Hautausmaa on perustettu 1913 Kärsämäen kartanon alueelle, ja se kuului alkuaan Maarian seurakunnalle. Aluksi hautausmaan pinta-ala oli 1,5 hehtaaria, mutta nykyään se on jo 8,9 hehtaarin laajuinen ja Turun toiseksi suurin hautausmaa. Hautausmaalla oli noin 4 000 hautaa vuonna 2001. Hautausmaan nykyinen siunauskappeli on valmistunut 1980, ja sen on suunnitellut Heikki Sarainmaa, joka on suunnitellut myös muistolehdon. Alkuperäinen, pieni kappeli ei ole enää siunauskäytössä.
Kirsten

Kirsten on skandinaavinen naisen etunimi. Se on Kristina-nimen norjalais-tanskalainen muunnos, joka on vakiintunut käyttöön myös englanninkielisissä maissa. Alasaksassa Kirsten voi olla paitsi naisennimi, myös Kristianiin pohjautuva miehennimi.
Digi- ja väestötietoviraston mukaan Suomessa on vuoteen 2025 mennessä tilastoitu noin 230–240 Kirsten-nimistä naista.
Nimipäivä.
Norjassa Kirstenillä ja Kirstillä on yhteinen nimipäivä 13. marraskuuta.
Valkosipulipuristin

Valkosipulipuristin on keittiöväline jolla voi puristaa valkosipulin kynnen hienojakoiseksi. Kynttä ei tarvitse kuoria, koska kuoret jäävät puristimen säleikköön. Vaihtoehtoinen menetelmä on käyttää veistä valkosipulin hienontamiseen. Valkosipulipuristinta suositellaan vain kylmien ruokien valmistamiseen, sillä puristimella hienonnettu sipuli palaa herkemmin kuin veitsellä hienonnettu.
Valkosipulipuristinta voidaan käyttää myös muiden pienikokoisten ruoka-aineiden murskaamiseen, kuten oliivit ja kaprikset.
Lotus Software

Lotus Software oli yhdysvaltalainen ohjelmistotalo, joka perustettiin 1982. Se kuului aikoinaan kolmen suurimman ohjelmistojen tuottajan joukkoon.
IBM osti Lotuksen 1995. IBM myi yhtön jäänteet intialaiselle HCLTechille vuonna 2018.
Lotuksen ensimmäinen ohjelma oli esitysgrafiikkaohjelma Lotus Executive Briefing System Apple II -koneelle.
Lotus tunnetaan etenkin Lotus 1-2-3-taulukkolaskentaohjelmasta, joka julkaistiin IBM PC:lle vuonna 1983.
Lisäksi yhtiö julkaisi sähköposti- ja työryhmäohjelmiston Lotus Notes (nyk. HCL Domino) vuonna 1989.
Lotus Development Corporationin perustivat Mitch Kapor ja Jonathan Sachs vuonna 1982.
Kapor oli työskennellyt VisiCorpilla, joka julkaisi ensimmäisen kotitietokoneille tehdyn taulukkolaskentaohjelman VisiCalc.
Lotus kehitti taulukkolaskentansa uudelle IBM PC -alustalle. Ohjelma oli selvästi nopeampi kuin kilpailijansa, sillä se oli kehitetty assembler-kielellä ja hyödynsi tulostuksessaan suoraan IBM PC:n näyttömuistiin kirjoitusta.Lotus 1-2-3 julkaistiin 26. tammikuuta 1983 ja se löi kilpailijansa, joihin kuuluivat VisiCalc, Microsoftin Multiplan, CP/M:llä toimiva Supercalc ja Context MBA. Lotus meni pörssiin lokakuussa 1983.
Lotus 1-2-3:n valtakausi oli lyhyt, sillä jo 1980-luvun lopussa Excel ja Quatro Pro veivät sen markkinoita.
IBM:n alaisuudessa.
IBM kaappasi Lotus Developmentin vihamielisellä valtauksella 1995.
IBM maksoi yhtiön osakkeista 3,5 miljardia dollaria käteistä. IBM säilytti yhtiön tavaramerkin ja piti sen PC-koneille tarkoitettujen ohjelmistojen strategiansa keskipisteessä. Lotus Notesin myynti tuplaantui joka vuosi IBM:n alaisuudessa. 
Monet Lotuksen ohjelmat julkaistiin Microsoft Windowsin lisäksi IBM:n omalle OS/2-käyttöjärjestelmälle.
1990-luvun alussa Lotus oli ostanut Samnan ja sai AmiPro-tekstinkäsittelyohjelman, josta tuli Lotus Word Pro 96.
Muita yritysostoja olivat brittiläinen Threadz, josta tuli Lotus Organizer ja 
Approach Software, josta Lotus sai Approach-tietokannan.
Toimisto-ohjelmista koottiin paketti Lotus SmartSuite, joka julkaistiin Windowsille ja OS/2:lle. Paketti kilpaili Microsoft Officen kanssa. Kostoksi Microsoft esti IBM:ää saamasta Windows 95 -lisenssiä.
Lopulta IBM julkaisi Lotus Symphony -ohjelmapaketin vuonna 2007 ilmaiseksi vaihtoehdoksi Officelle.
Tämän ohjelmapaketin kehitystä jatkettiin vuoden 2012, jolloin IBM lahjoitti koodin Apache Software Foundationille, joka oli myös saanut OpenOffice.orgin Oraclelta.
IBM luopui Lotuksen nimen käytöstä 2012.
Due vite

Due vite () on italialaisen laulajan Marco Mengonin kappale, joka julkaistiin 8. helmikuuta 2023. Mengoni osallistui kappaleella vuoden 2023 Sanremon musiikkifestivaaleille ja voitti kilpailun. Täten hän edusti kappaleella Italiaa vuoden 2023 Eurovision laulukilpailussa Liverpoolissa. Kappale kilpaili Euroviisujen finaalissa, jossa se sai 350 pistettä ja sijoittui neljänneksi.
Karlo Haapiainen

Karlo Haapiainen (s. 1988) on suomalainen näyttelijä, kirjailija ja laulaja. Hän on valmistunut teatteritaiteen maisteriksi Taideyliopiston Teatterikorkeakoulusta 2022.
Haapiaisen esikoisteos kirjailijana oli vuonna 2022 julkaistu "Sigfried Holopaisen valitut kokemukset". Haapiainen on myös Karlo Haapiainen &amp; Varaslähtö -yhtyeen solisti ja sen kappaleiden sanoittaja. Vuonna 2014 hän on osallistunut laulajana myös Seinäjoen Tangomarkkinoiden tangolaulukilpailuun.
Haapiainen on valmistunut kauppatieteen kandidaatiksi Lappeenrannan teknillisestä yliopistosta vuonna 2013. Näyttelemistä ennen teatterikorkeakoulua hän on opiskellut Lahden kansanopiston teatterilinjalla 2013–2014.
Frans Leonard Lindbohm

Frans Leonard Valdemar Lindbohm (31. heinäkuuta 1882 Uurainen – 22. helmikuuta 1952 Mikkeli) oli suomalainen evankelis-luterilaisen kirkon pappi (1908–1917) ja myöhemmin baptistisaarnaaja.
Elämäkerta.
Ura kirkon pappina.
Lindbohm valmistui Kuopion yhteiskoulusta ylioppilaaksi vuonna 1902 ja suoritti teologisen erotutkinnon 1908. Lindbohm vihittiin papiksi 1908 ja hänet määrättiin Sortavalan papiston apulaiseksi sekä Suomen Evankelisen Seuran saarnaajaksi. Lindbohm toimi myös uskonnonopettajana Sortavalan seminaarissa.
Lindbohm valittiin vuonna 1909 Aunuksen kirkkoherraksi, mutta kuvernööri ei sallinut hänen astua virkaan. Kotiuduttuaan Lindbohm hakeutui Suomen Lähetysseuraan nuorisotyöntekijäksi.
Ura baptistisaarnaajana.
Lindbohm erosi papin virasta ja luterilaisesta kirkosta vuonna 1917. Taustalla oli vakuuttuneisuus, ettei hän kykenisi enää toimimaan lapsikasteen pohjalla. Lindbohm liittyi ensin helluntaiherätykseen ja toimi evankeliumin julistustyössä. Vuonna 1931 Lindbohm liittyi Suomen Baptistikirkkoon ja samana vuonna hänet valittiin ulkomaan sihteeriksi. Vuonna 1932 Lindbohm liittyi yhdyskunnan hallitukseen.
Lindbohmin esiintymistä on kuvattu kuvarikkaaksi ja sydämelliseksi; hän osasi huomioida olosuhteet ja valitsi tekstit tilanteen mukaan. Lindbohm puhutteli erityisesti teollisuudessa työskenteleviä ja piti lukuisia puhetilaisuuksia eri teollisuuslaitoksissa.
Vilho Malin

Vilho Malin (5. helmikuuta 1865 Kalvola – 10. tammikuuta 1938 Läskelä) oli suomalainen baptistisaarnaaja. Malin toimi saarnaajana Yhdysvalloissa sekä Suomessa muun muassa Hammaslahdella sekä Tampereen baptistiseurakunnassa. Malin siirtyi Vapaakirkkoon vuonna 1935.
Elämäkerta.
Malin tuli uskoon 1800-luvun loppupuolella ja hän liittyi Suomen Baptistikirkkoon ollen yhdyskunnan ensimmäisiä työntekijöitä. Alkuaikoina Malin työskenteli Pohjois-Karjalassa ja hänen työnsä kautta uskoon tuli satoja.
Vuonna 1907 Malin kutsuttiin Yhdysvaltoihin, jossa hänen perheensä asettui Michiganin osavaltioon. Malin toimi viisi vuotta Hancockin suomalaisen baptistiseurakunnan saarnaajana.
Vuonna 1912 Malinit vierailivat Suomessa pitäen kokouksia ympäri maata. Samana vuonna he aloittivat Yhdysvalloissa Fitchburgin baptistiseurakunnan palveluksessa. Malinit palasivat pysyvästi Suomeen vuonna 1917 ja asettuivat asumaan Sortavalaan, josta käsin pastori Malin teki matkoja muualle Suomeen ja vielä kolmannen Amerikan matkansa.
Malin toimi muun muassa Hammaslahdella. Tampereen seurakunnan saarnaaja Malin oli vuodet 1927–1928. Vuonna 1935 Hammaslahden seurakunta purkautui ja Malinit liittyivät Joensuun vapaaseurakunnan jäseneksi. Voimiensa vähennyttyä Malin perusti pienen vaateliikkeen Läskelään, jota ehti hoitaa yhdessä vaimonsa kanssa pari vuotta.
Blanca Paloma

Blanca Paloma Ramos Baeza (s. 9. kesäkuuta 1989 Elche, Espanja), tunnettu myös pelkällä nimellä Blanca Paloma, on espanjalainen laulaja, lavastussuunnittelija ja pukusuunnittelija. Hän edusti Espanjaa vuoden 2023 Eurovision laulukilpailussa Liverpoolissa kappaleella ”Eaea”, voitettuaan maan karsinnan "Benidorm Fest"in.
Ura.
Blanca Paloma syntyi ja kasvoi Elchessä. Valmistuttuaan Miguel Hernándezin Elchen yliopistosta kuvataiteen kandidaattina hän muutti Madridiin jatkaakseen uraansa.
Vuonna 2022 Blanca Paloma osallistui "Benidorm Fest"iin kappaleella ”Secreto de agua”. Finaalissa hän sijoittui viidennelle sijalle 61 pisteellä.
Seuraavana vuonna hän osallistui "Benidorm Fest"in kappaleella ”Eaea”. Hän esiintyi toisessa semifinaalissa ja pääsi finaaliin. Finaalissa hän sijoittui ensimmäiselle sijalle 169 pisteellä ja siten hän edusti Espanjaa vuoden 2023 Eurovision laulukilpailussa Liverpoolissa.
Anton Mustonen

Anton Mustonen (16. tammikuuta 1875 Nurmes – 1. toukokuuta 1941 Helsinki) oli suomalainen baptistisaarnaaja. Mustonen toimi kiertävänä matkasaarnaajana sekä hengellisen työn johtajana Helsingissä.
Elämäkerta.
Mustonen syntyi Nurmeksessa ja muutti nuoruusvuosinaan Tampereelle. Siellä hän tuli uskoon ja liittyi 1897 Tampereen baptistiseurakuntaan. Mustonen valittiin 1899 nuorisotyönjohtajaksi ja vuonna 1905 Turun lähetysjuhlilla baptistiyhdyskunnan matkasaarnaajaksi.
Mustonen toimi matkasaarnaajana useilla vapaan kristillisyyden piirissä tuntemattomilla alueilla sekä Pietarissa että Inkerissä.
Vuonna 1925 Mustonen muutti Helsinkiin, jossa hän aloitti hengellisen työn jonka tuloksena syntyi Tabernaakkeli Lähetys ry. Mustonen toimi yhdistyksen johtajana ja saarnaajana kuolemaansa saakka. Vuosina 1907–1921 Mustonen toimi baptistiyhdyskunnan hallituksessa.
Mustonen esiintyi viimeisen kerran julkisesti vuoden 1940 kesäjuhlilla Tampereella.
Roman Simovytš

Roman Simovytš, , (28. helmikuuta 1901 Snjatyn, Galitsia – 30. heinäkuuta 1984 Lviv, Ukrainan SNT) oli ukrainalainen säveltäjä ja opettaja.
Simovytš opiskeli säveltämistä ja Vilém Kurzin oppilaana pianonsoittoa Prahan konservatoriossa ja myöhemmin säveltämistä Vítězslav Novákin oppilaana. Hän toimi vuodesta 1936 opettajana Drohobytšissa ja Stanyslavivissa (nyk. Ivano-Frankivsk) ja opetti vuodesta 1951 Lvivin konservatoriossa, jossa professorina 1963 alkaen. Hän on säveltänyt baletin "Sopilka Dovbuša" (1948), seitsemän sinfoniaa, sinfonisia runoja ja paljon pienimuotoisia sävellyksiä.
Esteri Mäki

Esteri Mäki (1. lokakuuta 1906 Kylmäkoski – 24. joulukuuta 1963 Jyväskylän maalaiskunta) oli suomalainen baptistievankelista. Mäki toimi evankelistana Pirkanmaan eteläosissa sekä Keski-Suomessa vuodesta 1952 lähtien.
Mäki toimi aluksi vapaakirkollisten piirissä, mutta siirtyi baptisteihin myöhemmin. Hän toimi hengellisessä työssä vuodesta 1947 lähtien täysipäiväisesti. Alkujaan Mäki työskenteli kotiseudullaan Kylmäkoskella ja sen lähiympäristössä.
Vuonna 1952 Mäki muutti Keski-Suomeen, missä hän työskenteli loppuikänsä. Hän raivasi uusia alueita, joissa vapaakristilliset julistajat eivät olleet aikaisemmin toimineet. Vuodesta 1957 lähtien Mäki asui Kolun kunnalliskodissa.
Jaakko Nostaja

Jaakko Nostaja (20. elokuuta 1867 Jurva – 26. joulukuuta 1901 Vaasa) oli suomalainen puuseppä ja baptistisaarnaaja. Nostajaa pidetään suomalaisen baptistiliikkeen merkkimiehenä sekä järkkymättömänä julistajana. Nostaja toimi erityisesti Etelä-Pohjanmaalla, mutta hän ulotti julistusmatkansa myös sen ulkopuolelle.
Elämäkerta.
Vuonna 1889 Nostaja valittiin Jurvan baptistiseurakunnan johtajaksi ja saarnaajaksi. Hänen vaikutuksestaan Jurvan seurakunta kasvoi suuresti. Vuosina 1894–1895 Nostaja oli oppilaana ruotsalais-suomalaisessa saarnaajakoulussa Vaasassa ja Petolahdella. 
Nostaja teki vuonna 1897 julistusmatkan Poriin ja Luvialle polkupyörällä. Nostajan evankelioimismatka kesti kaksi kuukautta. Nostaja suunnitteli suomalaisen baptistiyhdyskunnan perustamista, mutta se jäi toteutumatta ruotsinkielisten vastustuksen vuoksi. Nostaja oli "Totuuden Kaiku" -lehden perustajajäsen ja kirjoitti aktiivisesti artikkeleita. Hän kuoli yllättäen 34-vuotiaana tapaninpäivänä 1901.
Matti Nurmela

Matti Nurmela (29. joulukuuta 1884 Jurva – 19. helmikuuta 1940 Jurva) oli suomalainen puuseppä ja baptistisaarnaaja. Nurmela toimi Jurvan baptiseurakunnan pitkäaikaisena johtajana.
Elämäkerta.
Nurmela syntyi baptistiperheeseen ja oli kosketuksissa hengellisten asioiden kanssa jo varhain. Uskonratkaisunsa Nurmela teki kuitenkin vasta 26-vuotiaana J. G. Kokin ulkoilmakokouksessa Viitalan pihamaalla.
Nurmela oli ammatiltaan puuseppä ja saavutti myöhemmin jakamatonta suosiota. Nurmela hoiti sekä kunnan että osuustoimintaliikkeen monia luottamustehtäviä.
Pian uskoon tulonsa jälkeen Matti Nurmela valittiin Jurvan baptistiseurakunnan saarnaajaksi ja muutamia vuosia myöhemmin sen johtajaksi. Näissä tehtävissä Nurmela toimi kuolemaansa saakka.
Nurmelaa on luonnehdittu ennen kaikkea hengellisenä puhujana. Nurmelan saarnat olivat Kristus-keskeisiä.
Hot rod

Hot rod on auto, jonka nopeutta ja kiihtyvyyttä on parannettu virittämällä tai vaihtamalla osia. Hot rod -kulttuuri on suosittua lähtömaansa Yhdysvaltojen lisäksi Kanadassa, Australiassa, Isossa-Britanniassa, Ruotsissa ja Suomessa. Hot rodin harrastajat esittelevät työnsä tuloksia autonäyttelyissä, joista merkittävimpiä on yhdysvaltalainen Detroit Autorama.
Hot rod -liike sai alkunsa eteläkalifornialaisten nuorten 1920- ja 1930-luvuilla perustamista autokerhoista, joissa jaettiin tietoa, käytiin vaihtokauppaa autonosilla ja ajettiin kilpaa kuivilla järvenpohjilla autiomaassa. Termin ’hot rod’ on arveltu alun perin tarkoittaneen varastettua autoa, johon vaihdettiin moottori ja muita osia sekä uusi maalipinta. Vuonna 1948 Robert E. Petersen alkoi julkaista "Hot Rod" -lehteä eikä mennyt kauaakaan, kun aihetta käsitteleviä lehtiä ilmestyi useita ja hot rodista tuli yleisesti hyväksytty kilpa-autoilun muoto.
Nykyään hot rod -kulttuuri on levinnyt ympäri maailmaa, myös Suomeen. Harrastajien keskuudessa ovat suosittuja etenkin 1920- ja 1930-lukujen Ford-mallit. Ilmiön pohjalta on tehty myös useita elokuvia ja televisiosarjoja, kuten "Svengijengi ’62" ja "Top Gear".
Hanna Rönkä

Hanna Rönkä (27. elokuuta 1887 Iisalmi – 29. syyskuuta 1949 Joensuu) oli suomalainen baptistievankelista. Rönkä toimi aluksi Pelastusarmeijan upseerina ja myöhemmin baptistisena evankelistana.
Rönkä kasvoi herännäiskodin ilmapiirissä ja tuli uskoon 14-vuotiaana Pelastusarmeijan kokouksessa. Myöhemmin Rönkä suoritti Pelastusarmeijan kadettikoulun ja omistautui kokonaan tähän työhön. Rönkä vieraili usein baptistien kokouksissa, joissa hän tutustui evankelista Jenny Vuojärveen. Rönkä ja Vuojärvi ryhtyivät pitämään yhdessä baptistisia kokouksia.
Vuonna 1919 Rönkä meni J. G. Kokin kasteelle baptistien kesäjuhlilla ja liittyi Hammaslahden baptistiseurakuntaan. Rönkä kiersi ympäri Suomea julistustyössä ja erityisesti hänen työnsä tuli tunnetuksi Karjalassa. Rönkä kuoli syöpään vuonna 1949.
Kustaa Vilhelm Siiriäinen

Kustaa Vilhelm Siiriäinen (6. huhtikuuta 1876 Ristiina – 30. tammikuuta 1946) oli suomalainen koneasiamies ja baptistisaarnaaja. Siiriäinen tuli uskoon Vapaiden Evankelisten Kristittyjen piirissä nuoruusvuosinaan ja tutustui pian suomalaiseen baptistiliikkeeseen. Siiriäinen liittyi baptisteihin 1900-luvun vaihteessa. 
Siiriäinen toimi 1900-luvun vaihteessa kiertävänä koneasiamiehenä pääasiassa Raja-Karjalassa. Työnsä ohessa Siiriäinen alkoi julistaa evankeliumia kahdenkeskisissä keskusteluissa ja yleisissä kokouksissa. Hän jätti myöhemmin koneasiamiehen tehtävät ja omistautui kokonaan saarnaajaksi. Siiriäinen teki usein saarnamatkoja Inkeriin.
Vuonna 1913 Siiriäinen valittiin suomalaisen baptistiyhdyskunnan hallitukseen ja palveli tässä tehtävässä vuosikymmenien ajan. Siiriäistä on kuvattu uskolliseksi, tyyneksi ja asialliseksi saarnaajaksi, joka oli luonteeltaan vakava ja harkitseva.
Hans Henrik Brummer

Hans Henrik Brummer (8. toukokuuta 1875 Helsinki – 9. huhtikuuta 1930 Helsinki) oli suomalainen sotilas ja virka- ja valtiopäivämies.
Brummerin vanhemmat olivat kenraali Karl Magnus Emil Brummer ja Katarina Krylov. Ylioppilaaksi Turussa 1892 tullut Brummer suoritti Pietarissa Pavlovskin sotaopiston kurssin 1897 ja palveli Venäjän keisarikunnan armeijassa. Hän suoritti Pietarissa myös yleisesikunnan sotakorkeakoulun tutkinnon, osallistui ensimmäiseen maailmansotaan ja yleni everstiluutnantiksi 1917. Brummer toimi myös keisarin Suomen asiain kanslian kielenkääntäjänä 1910–1914 ja Suomen kenraalikuvernöörinkanslian virkamies ja vt. johtaja hän oli 1917–1918. Suomen valkoisen armeijan ja sitten Suomen puolustusvoimien palveluksessa Brummer yleni everstiksi 1919 ja palveli yleisesikunnassa vuoteen 1925, toimien myös opettajana kadettikoulussa. Puolustusministeriön kutsuntatoimiston tarkastajana työskennellyt Brummer oli viimeksi vuodesta 1927 kutsuntalaitoksen keskuslautakunnan puheenjohtaja.
Brummer oli aatelissäädyssä edustaja valtiopäivillä 1905–1906.
Peter Huchel

Peter Huchel (1903 Lichterfelde, Berliini, Saksa – 1981 Staufen, Länsi-Saksa) oli saksalainen kirjailija ja toimittaja.
Huchel päätyi toisessa maailmansodassa sotavangiksi Neuvostoliittoon. Palattuaan hän oli DDR:ssä Berliinin radion taiteellinen johtaja ja vuodesta 1949 kirjallisuuslehti "Sinn und Formin" päätoimittaja. Hän joutui vuonna 1962 pois tehtävästä ja loikkasi vuonna 1971 Länsi-Saksaan.
Huchelin nimeä kantaa Peter Huchelin palkinto.
Iiruu

Iiruu on kylä Alajärven kaupungissa Etelä-Pohjanmaan maakunnassa valtatie 16 varrella. Kylässä asuu noin 30 taloutta, ja kylän asutus on sijoittunut valtatien molemmille puolille. Iiruussa on Iiruunjärvi, jonka rannalla sijaitsee uimaranta, Alajärven helluntaiseurakunnan leirikeskus sekä vapaa-ajan asuntoja.
Iiruun kylään kuuluu Nälkämäki. Iiruun naapurikyliä on Uusikylä idässä, Paalijärvi lännessä, Koivumäki pohjoisessa ja Kortekylä etelässä.
Chenonceaux

Chenonceaux on kunta Ranskassa Indre-et-Loiren departementissa Centre-Val de Loiren alueella. Se sijaitsee Cherjoen varrella, noin 33 kilometriä Toursin kaupungista itään.
Kunnan nähtävyys on joen päälle rakennettu Chenonceaun linna. Linna tunnetaan myös nimellä "château des Dames", koska sen rakennutti vuonna 1513 aatelinen Katherine Briçonnet, ja jossa myöhemmin vaikuttivat sekä Diane de Poitiers että Katariina de’ Medici.
Radikaaliliike (Ranska)

Radikaaliliike (ranskaksi: "Mouvement radical, MR") on ranskalainen keskustalainen puolue.
Historia.
Radikaaliliike perustettiin nykyisessä muodossaan vuonna 2017, kun Ranskan vanhin toiminnassa ollut puolue Radikaalipuolue yhdistyi kahden muun poliittisen liikkeen kanssa.
Helmikuussa joukko entisiä PRG:n jäseniä, mukaan lukien puheenjohtajistoon kuulunut Sylvia Pinel, erosi puolueesta protestina suunnitellulle vaaliliitolle La République En Marche! -puolueen kanssa. Eronneet edustajat alkoivat harkitsemaan PRG:n palauttamista omaksi puolueekseen.. 
Ideologia ja näkemyksiä.
Radikaaliliike on ALDE:n jäsen vuodesta 2018 lähtien.
Puolueella on oma sateenkaarijärjestö, GayLib, joka liittyi radikaaliliikkeen jäsenjärjestöksi vuonna 2018.
Poliittisen julistuksensa mukaan puolue kannattaa mm. seuraavia asioita:
Enon terveysasema

Enon terveysasema on Joensuun Enon pitäjän Enon kirkonkylällä sijaitseva julkisen palvelun terveysasema. Palvelujen tuottamisesta vastaa Pohjois-Karjalan sosiaali- ja terveyspalvelujen kuntayhtymä (Siun sote). 
Enon vielä vuonna 2021 käytössä ollut terveyskeskusrakennus on rakennettu 1950-luvulla. Tiloja on laajennettu 1980- ja 1990-luvuilla. Rakennuksessa on kuitenkin havaittu laajoja kosteusvaurioita ja vain noin 2 800 neliömetriä terveysaseman yli 3 600 neliömetrin tiloista oli enää käytössä. Keväällä 2021 uutisoitiin, että syksyn 2021 ja alkuvuoden 2022 aikana terveysasemalle remontoidaan uudet tilat Enon aiempaan kunnantaloon. Enon terveysasema muuttaa vuonna 2022 noin tuhannen neliömetrin laajuisiin, aiemman kunnantalon kolmeen kerrokseeen sijoittuviin tiloihin. Samoihin aikoihin Enon terveyskeskuksen vuodeosasto lakkautetaan ja sen toiminnot siirretään Kontiolahdelle alkuvuonna 2022 valmistuvan sote-keskuksen yhteyteen.
Enon terveysasema on avoinna arkisin kello 8-16. Terveysaseman ollessa suljettuna, kiireellistä hoitoa saa tarvittaessa Pohjois-Karjalan keskussairaalan yhteispäivystykseen Joensuussa (Tikkamäentie 16, J2-talon katutaso).
Sopivasti lihava

Sopivasti lihava on Leevi and the Leavings -yhtyeen kappale ja single vuodelta 1988. Se julkaistiin yhtyeen levyllä "Häntä koipien välissä". Kappale on yksi levyn suosituimmista kappaleista. Kappaleen on säveltänyt, sanoittanut ja sovittanut Gösta Sundqvist ja se kestää 3 minuuttia 40 sekuntia.
Timo Kalevi Forss kuvaa kappaletta ylistyslauluksi ”kaikille ihanille reheville naisille”. Sanoituksessa ujo mieshenkilö kerää rohkeutensa ja haluaa puristaa naisen rintoja, ja lopulta he päätyvät rakastelemaan. Arkirealistisessa sanoituksessa mies on kuvattu ”luuserina” ja nainen ”kanamaisena hölmönä”. Musiikillisesti ”Sopivasti lihava” on melodinen popkappale.
Écueillé

Écueillé on kunta Ranskassa Indren departementissa Centre-Val de Loiren alueella. Se sijaitsee noin 44 kilometriä Châteauroux’n kaupungista luoteeseen.
Nähtävyyksiä.
Kunnan keskustassa oleva Notre-Damen kirkko on hylätty 1900-luvun alussa. Kirkon romaaninen sisäänkäynti on 1000-luvulta.
Écueillén rautatieasemalta liikennöi Bas-Berryn museorautatie läheisille asemille, joita ovat muiden muassa Argy ja Luçay-le-Mâle.
Rossotrudnitšestvo

Rossotrudnitšestvo () eli IVY-maiden, ulkomailla asuvien maanmiesten ja kansainvälisen humanitaarisen yhteistyön liittovaltion virasto () on Venäjän ulkoministeriön alainen Venäjän liittovaltion virasto, joka on ensisijaisesti vastuussa siviilien ulkomaisen avun hallinnoinnista ja kulttuurivaihdosta. Rossotrudnitšestvo toimii Keski-Aasiassa, Latinalaisessa Amerikassa ja Itä-Euroopassa mutta etenkin Itsenäisten valtioiden yhteisössä (IVY).
Vuonna 1934 Neuvostoliiton johtaja Josif Stalin teki kulttuurisuhdehankkeesta tiedustelupalvelun virallisen yksikön. Tämä KGB:n yksikkö perusti Neuvostoliiton tiede- ja kulttuurikeskuksia. Jokainen ulkomailla työskennellyt neuvostoliittolainen oli virallisesti sitoutunut KGB:n tietolähteeksi. Rossotrudnitšestvo perustettiin edeltävästä virastosta asetuksella, jonka Venäjän presidentti Dmitri Medvedev allekirjoitti 6. syyskuuta 2008. Tarkoituksena on ylläpitää Venäjän vaikutusvaltaa IVY:ssä ja edistää ystävällisiä siteitä Venäjän poliittisen ja taloudellisen kehityksen edistämiseksi sekä etuja ulkomailla.
Rossotrudnitšestvon johtaja Jevgeni Primakov nuorempi on Venäjän ulkomaantiedustelun (SVR) johtajana 1990-luvulla toimineen Jevgeni Primakovin pojanpoika.
Virasto organisoi lehtitietojen mukaan Venäjä-myönteisiä mielenosoituksia Euroopan eri suurkaupungeissa Venäjän hyökättyä Ukrainaan helmikuussa 2022, erityisesti huhtikuussa Dublinissa, Hannoverissa, Frankfurtissa, Limassolissa, Ateenassa ja Berliinissä.
Suomessa Rossotrudnitšestvovin alaisuudessa toimii Venäjän tiede- ja kulttuurikeskus, jolla on muun muassa toimipiste Töölössä ja kaupungeissa ympäri Suomea.
Jevgeni Primakov (nuorempi)

Jevgeni Aleksandrovitš Primakov eli Jevgeni Primakov nuorempi (; s. 29. huhtikuuta 1976 Moskova) on venäläinen toimittaja, televisio-ohjaaja, poliitikko ja diplomaatti, joka on toiminut Venäjän valtion Rossotrudnitšestvo-viraston päällikkönä 25. kesäkuuta 2020 lähtien. Aikaisemmin hän on ollut duuman vuosina 2018–2020. Mediassa hänet tunnetaan salanimellä Jevgeni Sandro.
Primakov on Venäjän ulkomaantiedustelupalvelun SVR:n entisen johtajan ja entisen pääministerin Jevgeni Primakovin pojanpoika.
Ura.
Primakov valmistui vuonna 1999 Venäjän valtiollisen humanistisen yliopiston historian ja filologian osastolta historiasta.
Primakov nimitettiin 25. kesäkuuta 2020 Rossotrudnitšestvo-viraston johtajaksi. Virasto koordinoi Venäjän kaikkia tiede- ja kulttuurikeskuksia.
Yksityiselämä.
Primakovin isä Aleksandr Primakov oli vakoojana ja poliitikkona tunnetun Jevgeni Primakovin poika. Primakov oli viisivuotias, kun hänen isänsä kuoli. Primakov on naimisissa ja hänellä on neljä lasta.
Päivän talo, yön talo

Päivän talo, yön talo () on Olga Tokarczukin romaani vuodelta 1998. Tapani Kärkkäinen suomensi sen ensimmäisenä Tokarczukin romaaneista, ja suomennettuna teoksen julkaisi Otava vuonna 2004. Antonia Lloyd-Jonesin englannintamana romaanin julkaisi Granta vuonna 2002.
"Päivän talo, yön talo" yhdistelee eri aineksia unikuvauksista, legendoista ja fantasiasta ruokaohjeisiin, omaelämäkertaan ja historialliseen kerrontaan. Tokarczuk sai "Päivän talo, yön talo" -teoksellaan Nike-yleisöpalkinnon. Teos toi kirjailijalle myös Brücke Berlin -palkinnon (2002).
Olivier Adam

Olivier Adam (s. 12. heinäkuuta 1974 Draveil, Essonnen departementti) on ranskalainen kirjailija.
Elämä ja ura.
Adam syntyi Draveilin kunnassa Pariisin eteläpuolella vuonna 1974. Hänellä on kaksi veljeä. Hän opiskeli kulttuurialan yrittäjyyttä Paris-Dauphinen yliopistossa, jossa hän tapasi puolisonsa Karine Reyssetin, joka on myös kirjailija. Adamilla ja Reyssetillä on kaksi lasta.
Adam julkaisi ensimmäisen romaaninsa "Je vais bien, ne t'en fais pas" vuonna 2000. Kirjasta tehtiin elokuva vuonna 2007, ja Adam sai siitä Ranskan elokuvalehdistön akatemian myöntämän Kultaisen tähden parhaasta käsikirjoituksesta. Vuonna 2004 Adam sai kirjastaan "Passer l'hiver" parhaan novellin Goncourt-palkinnon. Vuonna 2007 hän osallistui Alain Raoustin ohjaaman elokuvan "L'été indien" sekä Jean-Pierre Amérisin ohjaaman televisioelokuvan "Maman est folle" käsikirjoittamiseen. Jälkimmäinen oli elokuvasovitus hänen omasta kirjastaan "À l'Abri de rien".
Teokset.
Romaanit
Nuortenkirjat
Murilo Rua

Murilo Milani Rua (s. 22. toukokuuta 1980 Curitiba) on brasilialainen uransa lopettanut keskisarjan vapaaottelija. Hän voitti urallaan EliteXC:n keskisarjan mestaruuden ja otteli kerran BAMMA:n keskisarjan mestaruudesta, mutta hävisi Tom Watsonille tyrmäyksellä. Rua otteli myös Pridessa vuosina 2001–2006.
Hänen veljensä Maurício Rua on myös vapaaottelija ja entinen UFC:n alemman raskaansarjan mestari.
Meri-Karjala

Meri-Karjala (myös Merikarjala) on Suomenlahden rannikolla oleva Karjalan historiallisen maakunnan osa Kymenlaakson etelä- ja kaakkoisosassa, Uudenmaan historiallisen maakunnan ja Venäjän välissä. Tämä Suomen kaakkoisin alue on Pyhtäätä lukuun ottamatta sama kuin Kotkan–Haminan seutukunta.
Meri-Karjala käsitti vuoteen 1940 saakka myös rannikkoalueen Virolahdelta eli Rautalanselältä Siestarjoelle (Rajajoki) ja Suomenlahden ulkosaaret.
Meri-Karjalan kunnat.
Entiset kunnat.
Kotkaan liitetyt
Haminaan liitetty
Meri-Karjalan kielimuodot.
Merikarjalaa ja itäisen Suomenlahden itämerensuomalaisia kielimuotoja suunnilleen Kymijoen ja Suursaaren rajaamalta vyöhykkeeltä itään on tarkoituksenmukaista tarkastella kokonaisuutena. Länsi-Kannaksen murteilla eli Merikarjalan ydinalueella on läheinen historiallinen ja maantieteellinen yhteys Inkerinmaan ja Koillis-Viron kielimuotoihin, etenkin inkeroiseen ja viron koillismurteisiin.
Guadeloupen kreoli

Guadeloupen kreoli (omakielinen nimitys "kréyòl gwadloupéyen") on ranskaan pohjautuva kreolikieli, jota puhutaan Guadeloupella sekä joissain määrin myös Martiniquella. Tästä syystä kielestä käytetään myös toisinaan nimitystä Guadeloupe-Martiniquen kreolikieli..
Kielellä on noin 430 000 puhujaa. Martiniquen kreolin lisäksi myös haitinkreolin puhujat ymmärtävät Guadeloupen kreolia melko hyvin.. 
Guadeloupen kreolilla ei ole standardisoitua kirjakieltä.
Fonologia.
Konsonantit.
Lähde:
Vokaalit.
Puoliavoimet vokaalit sekä [a] voivat esiintyä myös nasaalisina.
Lähde:
Takeya Mizugaki

Takeya Mizugaki (, s. 16. joulukuuta 1983 Miura) on japanilainen uransa lopettanut kääpiösarjan vapaaottelija. Hän saavutti urallaan Cage Forcen kääpiösarjan mestaruuden ja amatööritasolla Shooton turnausvoiton. Mizugaki otteli kerran WEC:n kääpiösarjan mestaruudesta, mutta hävisi Miguel Torresille tuomariäänin. Hän otteli UFC:ssä vuosina 2011–2016 tilastolla 8–6.
William Henry Hudson

William Henry (W. H.) Hudson (1841 Argentiina – 1922 Lontoo, Britannia) oli brittiläinen kirjailija.
Hudsonin vanhemmat muuttivat Yhdysvalloista lampaidenkasvattajiksi Argentiinaan, jossa Hudson syntyi ja vietti varhaislapsuutensa. Hän muutti 1869 Britanniaan ja sai kansalaisuuden 1900. Hän oli luonnontutkija ja lintutieteilijä.
Hudsonin varhaisteokset ovat Etelä-Amerikan ympäristöön sijoittuvia romanttisia tarinoita. Romaaneista parhaana pidetään teosta "Vihannissa asunnoissa" ("Green Mansions"), jossa hän kuvaa puoliksi ihmisen-, puoliksi linnunhahmoisen Riman elämää. Kaunokirjallisuuden lisäksi hän on kirjoittanut tieteellisiä teoksia.
Mia Goth

Mia Gypsy Mello da Silva Goth (s. 25. lokakuuta 1993 Southwark, Lontoo) on englantilainen näyttelijä. Hän aloitti uransa mallina ja teki elokuvadebyyttinsä eroottisessa taide-elokuvassa "Nymphomaniac" (2013). Nykyään hänet tunnetaan parhaiten rooleistaan slasher-elokuvissa "X" (2022) ja "Pearl" (2022).
Goth on myös esiintynyt muun muassa elokuvissa "The Survivalist" (2015), "A Cure for Wellness" (2017), "Suspiria" (2018), "High Life" (2018), "Emma." (2020) ja "Infinity Pool" (2023).
Elämä ja ura.
Goth on syntynyt Lontoossa, Englannissa. Hänen äitinsä on brasilialainen ja isä kanadalainen. Hän on lapsuudessaan asunut ja käynyt koulua niin Lontoossa kuin Brasiliassa ja Kanadassakin. 19-vuotiaana hän muutti Los Angelesiin tavoitellakseen näyttelijän uraa. Gothin isoisä on taiteilija Lee Jaffe ja isoäiti brasilialainen näyttelijä Maria Gladys.
Ennen näyttelijän uraansa Goth työskenteli mallina. Hänet palkattiin Storm Model Management -mallitoimistoon 14-vuotiaana. Vuonna 2015 Goth joutui kohun keskelle, kun Ison-Britannian Advertising Standards Authority kielsi Miu Miu -vaatemerkin mainoksen, jonka mainoskasvona hän oli. ASA:n mukaan mainoksessa seksualisoitiin alaikäistä. Goth oli tuolloin 22-vuotias.
Gothin läpimurtorooli oli P:n rooli Lars von Trierin "Nymphomaniac"-elokuvassa vuonna 2013. Vuonna 2015 hän oli ehdokkaana vuoden lupaavimman tulokkaan British Independent Film Award -palkinnon saajaksi pääroolistaan elokuvassa "The Survivalist". Sitemmin hän on esiintynyt muun muassa Gore Verbinskin kauhuelokuvassa "A Cure for Wellness" (2017), Luca Guadagninon kauhuelokuvassa "Suspiria" (2018), Claire Denisin scifi-kauhuelokuvassa "High Life" (2018) sekä historiallisessa romanttisessa komediassa "Emma" (2020).
Vuonna 2022 Goth teki läpimurtonsa esiinnyttyään Ti Westin slasher-elokuvissa "X" (2022) ja "Pearl" (2022), joista molemmista hän sai ylistystä.
Yksityiselämä.
Goth oli naimisissa näyttelijä Shia LaBeoufin kanssa vuosina 2016–2018. He ovat sitemmin palanneet yhteen. Heidän esikoisensa syntyi maaliskuussa 2022.
It Was Always You

It Was Always You on yhdysvaltalaisen popyhtye Maroon 5:n kappale, joka julkaistiin ensimmäisenä ja ainoana promosinglenä yhtyeen viidenneltä studioalbumilta "" heinäkuussa 2014.
Kappaleen ovat kirjoittaneet Adam Levine, Sam Martin, Jason Evigan, Marcus Lomax, Jordan Johnson ja Stefan Johnson. ”It Was Always You” ylsi kotimaassaan Billboard Hot 100 -listalla parhaimmillaan sijalle 45, ja Britannian singlelistalla sijalle 40.
Kylän portti

Kylän portti on Akseli Leinosen julkinen taideteos, joka sijaitsee Lahden Viiskulman aukiolla. Teos pystytettiin vuonna 2021.
Kierrätysbetonista valmistettu taideteos valettiin Nummelassa styroksista ja vanerista tehtyihin muotteihin. Kylän portti on reilut kuusi metriä korkea ja painaa yli 50 tonnia. Alkuperin teoksen oli tarkoitus olla seitsemän metriä, mutta kustannussyistä teos päädyttiin valamaan hieman pienempään kokoon.
Teoksen pinta näyttää tarkoituksella punertavan ruosteiselta. Pylväiden on sanottu tuovan mielleyhtymiä rapistuneeseen temppeliin. Teos myös nimensä mukaisesti näyttää portilta, mutta kaarissa on epäsymmetrisyyttä.
Taidekilpailu.
Kylän portti -ehdotus voitti ensimmäisen sijan Lahden kaupungin vuonna 2020 järjestämässä taidekilpailussa. Viiskulman aukiolle haettiin kilpailussa elämyksellistä elementtiä, joka opastaa läheisyydessä sijaitsevaan Lahden visuaalisten taiteiden museo Malvaan. Suunnittelukilpailussa teoksen ympäristöystävällisyys oli myös tärkeä kriteeri.
Richard Hughes (kirjailija)

Richard Hughes (1900 Weybridge, Surrey, Englanti – 1976 Gwynedd, Wales) oli brittiläinen kirjailija, syntyisin walesilainen.
Hughes toimi 1924–1936 Walesin kansallisteatterin johtajana. Hänen esikoisteoksensa on Lontoossa 1922 esitetty yksinäytöksinen näytelmä "The Sister's tragedy". Kuunnelma "A comedy of danger" sai esityksensä BBC:ssä vuonna 1924. Sitä pidetään maailman ensimmäisenä kuunnelmana. Hughes kierteli maailmaa, ja hänen meriromaaninsa olivat suosittuja. Romaanien lisäksi hän on kirjoittanut novelleja, runoja ja lastenkirjoja.
Amundi

Amundi on ranskalainen varainhoitoyhtiö. Sen hallinnoimien varojen määrä oli 1 729 miljardia euroa vuoden 2020 lopussa, joten se on ensimmäinen omaisuudenhoitoyhtiöiden joukossa Euroopassa ja tärkeimpien maailmanlaajuisten toimijoiden joukossa tällä alalla.
1. tammikuuta 2010 perustettu yhtiö on seurausta Crédit Agricole (Crédit Agricole Asset Management, CAAM) ja Société Générale (Société Générale Asset Management, SGAM) omaisuudenhoitotoimintojen yhdistymisestä. Marraskuusta 2015 lähtien Amundi-konserni on noteerattu Euronext-pörssissä, ja sen enemmistöomistuksessa on Crédit Agricole S.A.
Chandresh Kumari Katoch

Chandresh Kumari Katoch (; s. 1. helmikuuta 1944 Jodhpur) on intialainen kongressipuolueen poliitikko, joka toimi maansa kulttuuriministerinä 2012–2014. Hän syntyi rajasthanilaisen Jodhpurin ruhtinaskunnan hallitsijaperheen vanhimpana tyttärenä. Hän on avioliittonsa kautta osa myös Himachal Pradeshin ruhtinashuonetta. Hän vaikutti Himachal Pradeshin osavaltioparlamentissa vuosina 1972–1977, 1982–1984 ja 2003–2007. Lok Sabhassa hän istui 1984–1989 ja Rajya Sabhassa 1996–2003. Parlamentaaristen tehtäviensä ohella hän toimi kongressipuolueen naisjärjestö All India Mahila Congressin puheenjohtajana 1999–2003. Katoch valittiin Intian kulttuuriministeriksi vuonna 2012.
Ranskan jalkapalloliitto

Ranskan jalkapalloliitto (, lyh. FFF) on Ranskan jalkapallon lajiliitto. Sitä edelsi ensin CFI (Comité Français Interfédéral), joka muodostui nykyiseksi Ranskan jalkapalloliitoksi 7. huhtikuuta 1919. Liitto on yksi UEFA:n sekä FIFA:n perustajaliitoista. Sen tehtävänä on valvoa sekä rahoittaa seuroja niin ammattilaisseuroja kuin amatööriseuroja.
FFF (täsmennyssivu)

Lyhenne FFF voi tarkoittaa seuraavia asioita:
Karl Wilhelm Bruncrona

Karl Wilhelm Bruncrona (14. elokuuta 1852 Tenhola – 1. helmikuuta 1928 Tenhola) oli suomalainen kartanonomistaja, maanviljelysneuvos ja moninkertainen valtiopäivämies.
Bruncronan vanhemmat olivat tilanomistaja, hovioikeuden notaari Evert Vilhelm Bruncrona ja Aurora Fredrika Nordenskiöld ja puoliso vuodesta 1892 Ingeborg Augusta Carlson. Jääkärieversti Kurt Bruncrona oli heidän poikansa. Karl Wilhelm Bruncrona tuli ylioppilaaksi Helsingissä, suoritti lakitieteen opintoja ja valmistui agronomiksi Mustialan maanviljelysopistosta 1878. Vuonna 1881 hän otti veljensä kuoleman jälkeen haltuunsa Tenholassa sijaitsevan Olsbölen kartanon. Hänen äitinsä asui pitkään leskenä Karsbyn kartanossa, ja hänen kuoltuaan vuonna 1909 Bruncrona otti myös Karsbyn haltuunsa. Vuosina 1891–1918 Bruncrona toimi yleisen paloapuyhtiön asiamiehenä Raaseporin kihlakunnassa, ja oli paloapuyhtiön johtokunnan jäsen vuodesta 1918. Hän toimi Tenholan kuntakokouksen puheenjohtajana 26 vuotta vuodesta 1879 lähtien ja oli Tenholan säästöpankin hallituksen jäsen vuodesta 1890. Vuodesta 1901 Bruncrona oli useita vuosia Suomen Pankin tarkastusvaliokunnan jäsen, ja myös esimerkiksi Landtmannabankenin johtokunnan jäsen. Vuonna 1877 Bruncrona oli mukana perustamassa Suomen Metsäyhdistystä. Maanviljelysneuvoksen arvon hän sai 1900.
Bruncrona oli aatelissäädyssä edustaja valtiopäivillä 1885, 1891, 1894, 1897, 1899, 1900, 1904–1905 ja 1905–1906.
Prem Ratan Dhan Payo

Prem Ratan Dhan Payo on vuonna 2015 ensi-iltansa saanut intialainen hindinkielinen romanttinen draamaelokuva, jonka on käsikirjoittanut ja ohjannut Sooraj Barjatya, tuottanut Rajshri Productions ja levittänyt Fox Star Studios. Päärooleissa olivat Salman Khan (kaksoisroolissa) ja Sonam Kapoor, ja se on Barjatyan ja Khanin neljäs yhteistyö edellisten elokuviensa "Maine Pyar Kiya", "Hum Aapke Hain Koun…!" ja "Hum Saath-Saath Hain" jälkeen.
Sanjoy Chowdhury sävelsi taustamusiikin Himesh Reshammiyan kirjoittaessa kappaleet. Elokuvan kuvaus alkoi 26. kesäkuuta 2014 ja päättyi 2. syyskuuta 2015. Se sai ensi-iltansa maailmanlaajuisesti 12. marraskuuta 2015. Elokuva tuotti maailmanlaajuisesti 4,32 miljardia rupiaa (61 miljoonaa dollaria), ja se osoittautui kaupalliseksi menestykseksi sekä vuoden 2015 toiseksi eniten tuottaneeksi Bollywood-elokuvaksi ja yhdeksi siihen aikaan eniten tuottaneista Bollywood-elokuvista. Intialaiset tiedotusvälineet kertoivat, että se oli saanut innoituksensa vuoden 2012 eteläkorealaisesta elokuvasta "Masquerade", joka perustui löyhästi Anthony Hopen vuonna 1894 julkaisemaan "Zendan vanki" -romaaniin.
Vicente Huidobro

Vicente Huidobro (1893 Santiago de Chile, Chile – 1948 Santiago de Chile, Chile) oli chileläinen runoilija. Hän asui 1910–1937 Euroopassa, enimmäkseen Pariisissa, ja kirjoitti myös ranskaksi. Huidobro perusti surrealismin sukuisen kreationismi-nimisen suuntauksen ja aikakauskirjan "Création". Hän kirjoitti myös yhden romaanin "Mío Cid Campeador" (1919).
Suomennetut teokset.
Lisäksi Matti Rossi on suomentanut kaksi Huidobron runoa (Parnasso 1964; nro 1):
Gary Brandner

Gary Phil Brandner (31. toukokuuta 1933 – 23. syyskuuta 2013) oli yhdysvaltalainen kirjailija. Hänen tunnetuin teoksensa on "The Howling" -sarja. Sen ensimmäiseen osaan pohjautuu elokuva "Ulvonta" ("The Howling", 1981), jonka Joe Dante on ohjannut John Saylesin käsikirjoituksesta.
Brandnerin novelleja on julkaistu suomeksi kokoelmissa "Top crime: jännityksen valiot" (Kirjayhtymä 1984) ja "Kauhujen kirja" osat 2.2., 5 ja 7 (Books Studio 1992, 1994, 1995).
HK Spišská Nová Ves

HK GROTTO Spišská Nová Ves on slovakialainen jääkiekkoseura Spišská Nová Vesin kaupungista. Seura pelaa maan korkeimmalla sarjatasolla Extraligassa. HK Spišská Nová Ves on perustettu vuonna 1934.
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Blaublitz Akita

Blaublitz Akita () on jalkapalloseura Akitan prefektuurista Japanista. Joukkue pelaa J. Leaguen 2. divisioonassa, maan korkeimmalla sarjatasolla.
Mangaanifluoridi

Mangaanifluoridi (MnF2) on mangaani- ja fluoridi-ionien muodostama epäorgaaninen ioniyhdiste. Yhdistettä voidaan käyttää katalyyttinä orgaanisen kemian synteeseissä.
Tämän mangaani(II)fluoridin eli mangaanidifluoridin lisäksi mangaani muodostaa myös mangaani(III)fluoridin eli mangaanitrifluoridin (MnF3).
Ominaisuudet, valmistus ja käyttö.
Huoneenlämpötilassa mangaanifluoridi on vaaleanpunertavaa kiteistä ainetta. Yhdisteen alkeiskoppi on tetragonaalinen, ja sen rakenne muistuttaa rutiilin rakennetta. Mangaanifluoridi liukenee vain hieman veteen. Aine on antiferromagneettista, ja sen Néelin lämpötila on 68 K. Mangaanifluoridi on Lewis-happo ja reagoi esimerkiksi fluoridi-ionien kanssa muodostaen kompleksisia fluoromanganaatti(II)ioneja ([MnF3]- ja [MnF4]2-).
Mangaanifluoridia valmistetaan metallisen mangaanin, mangaanioksidin tai mangaanihydroksidin ja vetyfluoridin välisellä reaktiolla.
Mn + 2 HF → MnF2 + H2
MnO + 2 HF → MnF2 + H2O
Yhdistettä käytetään katalyyttinä esimerkiksi heterosyklisten yhdisteiden valmistuksessa.
Someone Somewhere

Someone Somewhere on Hannu Aukian ja Jaakko Mannisen ohjaama suomalais-yhdysvaltalainen draamaelokuva vuodelta 2019.
Elokuvassa Suomessa asuva Milla lähtee Hollywoodiin tavoittelemaan unelmaansa elokuvamaailmassa. Pian hän huomaa ettei kaikki siellä ole sellaista kun hän oli kuvitellut ja kohtaa Hollywoodin karun puolen johon kuuluu muun muassa kodittomuutta, mutta löytää myös ystävyyttä.
Näyttelijät.
Lähde:
Game Builder Garage

Game Builder Garage on Nintendon kehittämä ja julkaisema ohjelmointipeli. Se julkaistiin 11. kesäkuuta 2021 Nintendo Switchille.
"Game Builder Garage -pelissä" pelaaja käyttää visuaalista ohjelmointikieltä, jossa keskeisiä ovat Nodon-nimiset olennot. Nodonit edustavat pelaajan syötteen, pelin tuotosten ja pelin logiikan eri puolia, kuten Stick-nodoni, joka lukee Joy-Con- ohjaimen analogiohjaimen syötteen, tai Person-nodoni, joka edustaa ruudulla näkyvää hahmoa. Pelaaja luo pelin lisäämällä nodoneja ja luomalla yhteyksiä nodonien välille, kuten liittämällä Stick-nodonin Person-nodoniin, jotta analogiohjaimen liikkeet voidaan yhdistää hahmon liikkumiseen näytöllä. Käytön helpottamiseksi peli sallii tuettujen USB-tietokonehiirten käytön.
"Game Builder Garage" antaa pelaajille mahdollisuuden luoda omia pelejä ilmaisen ohjelmointitilan kautta, jonka he voivat sitten jakaa muiden pelaajien kanssa Nintendo Switch Online -palvelun kautta tai paikallisesti. Peli sisältää oppituntitilan, joka ohjaa pelaajaa käyttämään nodonin kieltä ja ymmärtämään joitain pelinkehityksen periaatteita.
Media on kuvaillut "Game Builder Garagea" "Nintendo Labon" seuraajaksi.
Shellback

Karl Johan Schuster (s. 1. helmikuuta 1985 Karlshamn, Ruotsi), tunnetaan taiteilijanimellä Shellback, on ruotsalainen nelinkertaisesti Grammy-palkittu musiikkituottaja, lauluntekijä ja multi-instrumentalisti.
Hän on usein tehnyt yhteistyötä Max Martinin kanssa, ja he ovat tuottaneet tai kirjoittaneet kappaleita muun muassa artisteille Pink, Taylor Swift, Adam Lambert, Britney Spears, Usher, Avril Lavigne, Ariana Grande, Adele ja Maroon 5.
Saavutukset.
Billboard Hot 100 -listaykköset.
Shellbackin tuottamat tai kirjoittamat kappaleet listaykkösenä Billboard Hot 100 -listalla:
Pitkä perjantai (elokuva)

Pitkä perjantai on Karim Sahebin ohjaama suomalainen toiminta- ja komediaelokuva vuodelta 2019.
Elokuva on saanut alkunsa Foster's-panimon ja NRJ-radiokanavan järjestämästä elokuvatrailerikilpailusta "Maailman pisin perjantai". Saheb sekä elokuvassa esiintyvät näyttelijät Janne Pikka ja Miika Tuohimaa sopivat tekevänsä aiheesta kokonaisen elokuvan jos he voittavat kilpailun.
Benny Blanco

Benjamin Joseph Levin (s. 8. maaliskuuta 1988 Reston, Virginia), tunnetaan taiteilijanimellä Benny Blanco, on yhdysvaltalainen musiikkituottaja, lauluntekijä ja DJ.
Hän on tehnyt yhteistyötä monien popmusiikin ja hip hopin tunnetuimpien artistien kanssa, mukaan lukien Ed Sheeran, Justin Bieber, Halsey, Katy Perry, Rihanna, Maroon 5, Kesha, Britney Spears, Sia, The Weeknd, Avicii, Selena Gomez, Adam Lambert, Charlie Puth, Keith Urban, Wiz Khalifa, J Balvin, Kanye West ja Juice WRLD.
Hän julkaisi debyyttialbuminsa, "Friends Keep Secrets" joulukuussa 2018.
Casper Terho

Casper Terho (s. 24. kesäkuuta 2003 Helsinki) on suomalainen jalkapalloilija, joka edustaa Saksan 2. Bundesliigassa pelaavaa SC Paderbornia, lainasopimuksella Belgian pääsarjan Royale Union Saint-Gilloisesta. Pelipaikaltaan hän on laitahyökkääjä.
Terho pelasi aloitti jalkapallon Malmin Palloseurassa, josta hän siirtyi Puotinkylän Valtin ja FC Kontun kautta HJK:n organisaatioon kaudella 2018. Terho nousi HJK:n kakkosjoukkueeseen Klubi 04:een kaudeksi 2019. Terho pelasi kaudella 2019 yhteensä viisi Kakkosen ottelua tehden kolme maalia. 26. elokuuta 2020 hän pelasi ensimmäisen pääsarjaottelunsa 17-vuotiaana, kun HJK voitti SJK:n kotiottelussa 2–0. Ensimmäisen pääsarjamaalinsa Terho viimeisteli 24. huhtikuuta 2021, kun HJK voitti Hongan kotona 4–2. Hän pelasi HJK:ssa kaikkiaan 35 veikkausliigaottelua, joissa hän teki kuusi ja syötti neljä maalia. Hän pelasi kolmessa Mestarien liigan karsintaottelussa, kahdessa Eurooppa-liigan ottelussa, kahdessa Eurooppa-liigan karsintaottelussa ja kahdessa Konferenssiliigan ottelussa.
Vuonna 2022 Terho siirtyi HJK:sta Belgiaan, kun hän solmi Royal Union Saint-Gilloisen kanssa 3,5 -vuotisen sopimuksen. HJK kertoi tiedotteessa saaneensa ”merkittävän siirtokorvauksen” Terhosta. Ensimmäisen maalinsa Union SG:n paidassa Terho viimeisteli Eurooppa-liigan puolivälierässä 20. huhtikuuta 2023 Bayer Leverkusenia vastaan. Hän on pelannut Royal Union Saint-Gilloisessa 36 Belgian pääsarjaottelua, joissa hän on tehnyt viisi ja syöttänyt kolme maalia. Hän on pelannut yhden Mestarien liigan karsintaottelun, seitsemän Eurooppa-liigan ottelua ja tehnyt yhden maalin, kaksi Eurooppa-liigan karsintaottelua, joissa tehnyt yhden maalin sekä yhden Konferenssiliigan ottelun.
Tammikuussa 2025 Terho siirtyi loppukauden kattavalla lainasopimuksella Saksan 2. Bundesliigan SC Paderborniin. Lainasopimus sisältää osto-option. Maaliskuun alkuun mennessä hän on pelannut seitsemän liigaottelua ja syöttänyt yhden maalin.
Casper Terho harrasti nuorempana jalkapallon lisäksi jääkiekkoa. Hänet esimerkiksi valittiin Pohjola-leirille 2018.
Terho on edustanut Suomea alle 16-, alle 17-, alle 19- ja alle 21-vuotiaiden maajoukkueissa. A-maajoukkudebyyttinsä Terho teki maaottelussa Portugalia vastaan 4. kesäkuuta 2024.
Margit Laakso

Margit Maria Laakso (o.s. Grönlund, 24. maaliskuuta 1923 Vihti – 31. tammikuuta 2013 Helsinki) oli suomalainen pikaluistelija, jonka parhaat vuodet olivat 1940-luvun lopulla.
Margit Grönlund kilpaili 1930-luvun lopulla Helsingin Työväen Luistelijoiden (HTL) edustajana TUL:n kisoissa. Avioiduttuaan hänen sukunimensä oli Laakso, jolla nimellä hän esiintyi 1940-luvulla parhaina kilpailuvuosinaan. Hän oli 1940-luvun TUL:n paras naisluistelija voittaen viisi TUL:n mestaruutta vuosina 1944–1948. Yhteistyö TUL:n ja Suomen Luisteluliiton kesken eivät olleet vakiintuneet. Niinpä Laakso kilpaili vain kolme kertaa molempine liittojen yhteisissä SM-kisoissa, joissa saavutti hopeaa ja kaksi pronssia. Hän kilpaili huippuvuosinaan kaksi kertaa MM-kisoissa eli vuoden 1948 Turun kisoissa sijoittuen yhdeksänneksi ja vuoden 1950 Moskovan kisoissa 15:nneksi. TUL:n riveistä nousi Laakson lopettaessa uraansa ykkösnimeksi Iiris Sihvonen. Margit Laakso kilpaili vielä vuoden 1956 tammikuussa, jossa katsastettiin naisten osallistumista edustustehtäviin. Laakson tulos ei kuitenkaan antanut edellytyksiä enää edustustehtäviin.
Gray Maynard

Bradley Gray Maynard (s. 9. toukokuuta 1979 Phoenix, Arizona) on yhdysvaltalainen kevytsarjan vapaaottelija. Hän otteli kahdesti UFC:n kevytsarjan mestaruudesta Frankie Edgaria vastaan, joista ensimmäinen päättyi tasapeliin ja toinen tyrmäystappioon. Kaksikon välinen ensimmäinen ottelu palkittiin muun muassa World MMA Awardsissa vuoden 2011 vapaaotteluna.
T. E. Hulme

T. E. (Thomas Ernest) Hulme (1883 Endon, Staffordshire, Britannia – 1917 Oostduinkerke, Belgia) oli brittiläinen filosofi ja kriitikko. Hän oli imagistisen liikkeen perustajia.
Hulme esitteli Englannissa Henri Bergsonin filosofiaa ja tuki Ezra Poundia kirjoittamalla ennen ensimmäistä maailmansotaa artikkeleita imagismista. Artikkelit ilmestyivät 1924 koottuina nimellä "Speculations". Hänen mukaansa humanismi läheni loppuaan, ja hän kannatti "kovaa" ja "kuivaa" runoutta ja yleensä taidetta. Ezra Pound julkaisi Hulmen viisi imagistista runoa nimellä "The Complete Poetical Works of T. E. Hulme" kirjassaan "Ripostes".
Hulme kuoli ensimmäisen maailmansodan taistelussa Oostduinkerkessa.